ໃນຕອນບ່າຍວັນທີ 30 ພະຈິກ, ທີ່ຮ່າໂນ້ຍ, ກະຊວງປ້ອງກັນປະເທດຫວຽດນາມ ໄດ້ຈັດຕັ້ງກອງປະຊຸມສະເຫຼີມສະຫຼອງ 60 ປີແຫ່ງວັນສ້າງຕັ້ງການພົວພັນທາງການທູດຫວຽດນາມ - ກູບາ.
ທີ່ພິທີສະເຫຼີມສະຫຼອງ, ທ່ານພົນພົນໂທ ເຈີນເດີນ - ຮອງລັດຖະມົນຕີກະຊວງປ້ອງກັນປະເທດຫວຽດນາມ ໄດ້ທົບທວນຄືນວິລະຊົນໃນໄລຍະ 60 ປີແຫ່ງຄວາມສາມັກຄີແບບອ້າຍນ້ອງຮ່ວມມືຢ່າງຮອບດ້ານ ລະຫວ່າງພັກ, ລັດ, ກອງທັບ ແລະ ປະຊາຊົນສອງປະເທດຫວຽດນາມ - ກູບາ.
ທ່ານພົນພົນໂທ ເຈີນເດີນ ໃຫ້ຮູ້ວ່າ ຄຽງຄູ່ກັບການທູດລັດ, ການທູດປະຊາຊົນ, ການພົວພັນດ້ານປ້ອງກັນຊາດລະຫວ່າງສອງປະເທດ ນັບມື້ນັບເຂົ້າສູ່ລວງເລິກ, ແທດຈິງ, ມີປະສິດທິຜົນ, ໄດ້ຮັບການຕີລາຄາສູງຈາກການນຳຂອງສອງປະເທດ, ຖືເປັນໜຶ່ງໃນບັນດາຂົງເຂດຕົ້ນຕໍ ຂອງການຮ່ວມມືໃນສາຍພົວພັນຮ່ວມມືລະຫວ່າງສອງປະເທດ.
ຜ່ານການຮ່ວມມືດ້ານປ້ອງກັນຊາດ, ສອງຝ່າຍສືບຕໍ່ຢັ້ງຢືນຄຳໝັ້ນສັນຍາ ຂອງການນຳຂັ້ນສູງຂອງສອງປະເທດ, ເພີ່ມທະວີຄວາມໄວ້ເນື້ອເຊື່ອໃຈ ເຊິ່ງກັນ ແລະກັນ. ທ່ານພົນພົນໂທ ເຈີນເດີນ ໄດ້ສະແດງຄວາມຂອບໃຈຕໍ່ກູບາ ທີ່ໄດ້ສະໜັບສະໜູນຫວຽດນາມ ໃນການປ້ອງກັນ ແລະ ຄວບຄຸມການລະບາດຂອງພະຍາດ COVID-19, ຖືການສະໜັບສະໜູນນັ້ນ ໄດ້ສະແດງໃຫ້ເຫັນຈິດໃຈເປັນອ້າຍນ້ອງ, ການແບ່ງປັນ ແລະ ຄວາມສາມັກຄີຂອງສອງປະເທດ.
ສ່ວນທ່ານພັນເອກ Juan Miguel Garcia Montano - ທູດການທະຫານກຸຍບາຢູ່ຫວຽດນາມ ໄດ້ສະແດງຄວາມດີໃຈຕໍ່ການພັດທະນາສາຍພົວພັນສາມັກຄີ ແລະ ການຮ່ວມມືລະຫວ່າງສອງປະເທດໃນຕະຫຼອດ 60 ປີທີ່ຜ່ານມາ; ຄິດວ່າການພົວພັນລະຫວ່າງສອງປະເທດ ໄດ້ນັບມື້ນັບເລິກເຊິ່ງ ແລະ ມີປະສິດທິຜົນກວ່າເກົ່າ.
ໃນໂອກາດນີ້, ທ່ານພັນເອກ Juan Miguel Garcia Montano ໄດ້ສະແດງຄວາມຂອບໃຈຕໍ່ການຊ່ວຍເຫຼືອຂອງຫວຽດນາມ ໃຫ້ແກ່ປະເທດກູບາ, ໂດຍສະເພາະ ໃນສະພາບການທີ່ຫຍຸ້ງຍາກທີ່ສຸດ; ຢືນຢັນວ່າ, ກູບາ ຈະສືບຕໍ່ມີການປະກອບສ່ວນຫຼາຍກ່ວາອີກ ເພື່ອຊຸກຍູ້ການພົວພັນຮ່ວມມືທີ່ເປັນມູນເຊື້ອອັນດີງາມ ລະຫວ່າງສອງປະເທດ, ໃນນັ້ນມີການຮ່ວມມືດ້ານປ້ອງກັນຊາດ.
ຄຳຮຸ່ງ